นายกรัฐมนตรี เริ่มภารกิจแรกในสหรัฐอเมริกาแล้ว พบปะชุมชนคนไทยในสหรัฐฯ ขอแรงสนับสนุนหลังไทยเปิดประเทศเต็มรูปแบบ
การประชุมสุดยอดอาเซียน-สหรัฐอเมริกา สมัยพิเศษ ครั้งที่ 2 ณ กรุงวอชิงตัน ดีซี  สหรัฐอเมริกา ระหว่างวันที่ 12-13 พฤษภาคม 2565 เริ่มต้นขึ้นอย่างเป็นทางการแล้ว โดยในช่วงเช้าของวันที่ 12 พฤษภาคมตามเวลาท้องถิ่นของสหรัฐฯ ซึ่งช้ากว่าประเทศไทย  11 ชั่วโมงพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  เข้ารับการตรวจหาเชื้อโควิด-19 โดยหน่วยแพทย์ประจำทำเนียบประธานาธิบดีสหรัฐฯจากนั้นพบปะชุมชนไทยและทีมประเทศไทยในกรุงวอชิงตันและเมืองใกล้เคียง โดยนายกรัฐมนตรีชี้แจงผลงานรัฐบาลในการพัฒนาโครงสร้างพื้นฐานและโครงการต่างๆ ที่เร่งดำเนินการ โดยเฉพาะการเปิดประเทศเต็มรูปแบบ หลังสถานการณ์โควิด-19 เริ่มคลี่คลาย ซึ่งจะช่วยพลิกฟื้นการท่องเที่ยว สร้างเศรษฐกิจที่เติบโตและจะขอแรงสนับสนุนจากชุมชนชาวไทย ช่วยผลักดัน Soft Power สร้างรายได้เข้าประเทศด้วยจากนั้นนายกรัฐมนตรีจะไปยังรัฐสภาสหรัฐอเมริกา โดยมีนางแนนซี เพอโลซี  (Nancy Pelosi) ประธานสภาผู้แทนราษฎรสหรัฐอเมริกา ให้การต้อนรับ และร่วมรับประทานอาหารกลางวันร่วมกับผู้นำอาเซียน ก่อนที่จะเดินทางไปเข้าร่วมประชุมผู้นำอาเซียนพบผู้นำภาคเอกชนสหรัฐฯ โดยมีรัฐมนตรีว่าการกระทรวงพาณิชย์สหรัฐฯ และผู้แทนการค้าสหรัฐฯ เข้าร่วมด้วย ซึ่งนายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า จะมีการหารือถึงเรื่องการเปลี่ยนแปลงสภาพภูมิอากาศ พลังงานสะอาด ห่วงโซ่อุปทาน เศรษฐกิจดิจิทัลและการพัฒนาทุนมนุษย์ในการนี้นายกรัฐมนตรี ยังมีกำหนดเข้าหารือร่วมกับรัฐมนตรีว่าการกระทรวงกลาโหมสหรัฐฯ โดยย้ำถึงการเป็นพันธมิตรและความร่วมมือทางการทหารระหว่างกัน และในช่วงค่ำ ประธานาธิบดีสหรัฐฯ จะให้การต้อนรับผู้นำอาเซียน พร้อมเป็นเจ้าภาพเลี้ยงอาหารค่ำ ณ ทำเนียบประธานาธิบดีสหรัฐฯ